## Educació trasllada instruccions als centres que impartixen educació de 0-3 anys i per a la reposició de llibres de text en centres afectats pel temporal

*** L’ajuda de gratuïtat dels centres privats autoritzats i les escoles infantils municipals de primer cicle corresponent a novembre s’ingressarà al centre afectat malgrat l’absència de l’alumnat
* La Conselleria oferirà ajudes econòmiques als centres educatius afectats per a reposar llibres de text i materials curriculars**

La Conselleria d’Educació, Cultura, Universitats i Ocupació, a través de la Direcció General de Centres Docents, ha traslladat una circular amb instruccions per als centres educatius que impartixen l’escolaritat a alumnes de l’etapa de 0 a 3 anys de les zones afectades.

A més, s’han remés instruccions sobre les ajudes econòmiques per a la reposició i renovació de llibres de text i materials curriculars en centres de titularitat de la Generalitat, centres privats concertats i centres de titularitat de les corporacions locals de la Comunitat Valenciana afectats.

D’esta manera, els centres educatius de 0-3 anys que no hagen pogut restablir l’activitat amb normalitat hauran d’informar sobre la seua situació actual i especificar, si és possible, una previsió per a la represa del servici educatiu. L’alumnat d’estos centres està sent acollit en uns altres que compten amb places autoritzades vacants.

Les famílies que vullguen formalitzar el canvi de centre educatiu hauran de presentar la sol·licitud davant l’òrgan competent. Quant a la subvenció corresponent, el trasllat serà efectiu a partir del dia 1 del mes següent a la data de presentació de la sol·licitud.

Per la seua banda, l’alumnat matriculat en escoles infantils municipals situades en zones afectades que vullga sol·licitar la seua escolarització en centres privats autoritzats haurà de presentar una sol·licitud extraordinària acompanyada de la documentació justificativa requerida.

El pagament mensual d’esta ajuda que facilita la gratuïtat de l’educació infantil en el tram de 0-3 anys es realitzarà al centre en el qual l’alumnat estiga matriculat a data 1 del mes, encara que el pagament corresponent a novembre s’ingressarà al centre afectat, malgrat l’absència de l’alumnat.

**Reposició de llibres de text i materials curriculars**

D’altra banda, la Conselleria d’Educació oferix ajudes econòmiques destinades a la reposició i renovació de llibres de text i materials curriculars danyats per la DANA dels centres de titularitat de la Generalitat, centres privats concertats i centres de titularitat de les corporacions locals de la Comunitat Valenciana.

Estes mesures pretenen reposar, amb caràcter d’urgència, els recursos didàctics imprescindibles i contribuir a la recuperació de la normalitat en els municipis afectats.

Els centres han anat traslladant les incidències a la Conselleria, i, una vegada rebuts tots els informes de cada centre amb les pèrdues ocasionades, es procedirà a la valoració i quantificació dels danys que hi ha hagut en llibres de text i materials curriculars pertanyents al banc de llibres per a determinar les necessitats econòmiques per a reposar-los.

Fecha: 22/11/2024